
צו הגז (בטיחות ורישוי) (הפחתת הסיכון בגלילות), התשס"ב-2002


נעמי בלומנטל:

	אנחנו מבקשים לאשר את צו הגז. זה צו שמביא בשורה גדולה לעם ישראל.

היו"ר אברהם פורז:

	אולי אני צריך לפסול את עצמי מדיון כי אני גר במרחק של קילומטר מפי-גלילות. אני מודיע שיש לי עניין בצו. אני לא יזמתי את הצו, אתם יזמתם אותו.

נעמי בלומנטל:

	אנחנו יזמנו. אני משערת שלאף אחד לא תהיה התנגדות לאשר צו מסוג זה. זה בעצם צו שנועד להפחית את הסיכונים הנובעים מהשימוש במתקנים שנמצאים היום בפי-גלילות. אלה אותם מתקנים שמדובר עליהם הרבה מאוד שנים, שמסכנים את הציבור, מסכנים את התחבורה.

היו"ר אברהם פורז:

	אבל היה צו קודם שאישרנו.

אלי רונן:

	הוא הסתיים ב-1 למרץ.

היו"ר אברהם פורז:

	זה הארכה של הצו הקודם?

אלי רונן:

	זו לא הארכה, זה שיפור.

נעמי בלומנטל:

	אנחנו מדברים על הורדה בכמויות. לאחר מכן, בשלב הבא אנחנו מדברים על הטמנת המכלים מתחת לפני הקרקע. הכל נעשה בתיאום עם חברות הגז, עם משרדי הממשלה. אנחנו בו-זמנית מחפשים אתרים חלופיים.  

אלי רונן:

	בשנים האחרונות אנחנו פועלים בצורה מאוד אינטנסיבית על-מנת להביא לחיסולה הסופי של החווה בפי-גלילות. הבקשה של המשרד היא להביא לצמצום מאוד משמעותי של הכמויות. אנחנו מדברים על הורדה של הכמות של פזגז במתקן. אם יש להם היום 1600, כאן אנחנו מקטינים את זה ל-180 טון, שזה קצת למעלה מ-10%. בחורף, שזה מספר חודשים מצומצם, אנחנו מקטינים את זה ל-360 טון ואת הגז ללא ריח ל-110 טון.

היו"ר אברהם פורז:

	זאת הפחתה של כמה?

אלי רונן:

	במקום 1600 יש 180. לגבי אמישראגז הכמות קצת יותר גדולה.

היו"ר אברהם פורז:

	איך הם מעבירים את הגז לחוות האלה? במיכליות?

אלי רונן:

	מכליות של 9,10 טון. זה מסתובב בין הבתים של כולנו. 

היו"ר אברהם פורז:

	לא מעבירים דרך צינור?

אלי רונן:

	היה צינור מבתי זיקוק חיפה לג'אלמה. המתקן בג'אלמה נסגר לפני 8 חודשים בגלל בעיות בטיחות.

היו"ר אברהם פורז:

	כשזה בתוך מכליות זה גז או שזה מוקפא?

חגית אייזנמן:

	זה נוזל. 

אלי רונן:

	ברגע שאתה משתמש בו הוא הופך לגז.

היו"ר אברהם פורז:

	אני הבנתי שכשאתה מקרר גז לטמפרטורה מסויימת הוא הופך לנוזל. 

חגית אייזנמן:

	הוא דחוס בתוך המכלית.

היו"ר אברהם פורז:

	והדחיסה הופכת אותו לנוזל. זה לחץ עצום על המכלית. 

אלי פיימן:

	3,4 אטמוספרות.

היו"ר אברהם פורז:

	זה הופך לנוזל כבר בשלב הזה?



אלי פיימן:

	סיום הייצור בבית זיקוק זה גז נוזלי. ככה זה נשמר עד הבית. בערך 80-85 אחוז מהמכל הוא נוזלי. 

היו"ר אברהם פורז:
	
	יש, אגב, מכל אחסון מוטמן?

אלי רונן:

	לא.

היו"ר אברהם פורז:

	אז למה אתם כותבים מכל אחסון? 

אלי רונן:

	הכוונה היא, שבפרק זמן של 11 חודשים יפעלו חברות הגז על-מנת להטמין את הגפ"מ.

היו"ר אברהם פורז:

	גם שם?

אלי רונן:

	כן. 

היו"ר אברהם פורז:

	אתה אומר שאם הם ירצו לעבור על הכמות שכתובה כאן הם יצטרכו להטמין. האם חברות הגז מתכוונות לבצע מתקנים מוטמנים?

אלי רונן:

	חברות הגז תהיינה מוכנות להטמין את המכלים..

היו"ר אברהם פורז:

	אבל למה להן לעשות מתקן חדש אם אתה רוצה להעביר אותן משם?

אלי רונן:

	כי אנחנו מדברים על פרקי זמן של לפחות 3 שנים. אין אתר חלופי שיהיה מוכן מהיום בעוד 3 שנים. זאת הסיבה שאנחנו רוצים לצמצם את הסיכון עד כמה שאפשר.

היו"ר אברהם פורז:

	ואתה מעריך שהם בינתיים יטמינו.



אלי רונן:

	כן.

היו"ר אברהם פורז:

	באיזה עומק מטמינים מכל כזה?

אלי רונן:

	זאת הטמנה עלית.

אלי פיימן:

	מניחים אותו על פני הקרקע ועוטפים אותו במטר אדמה מכל כיוון.

היו"ר אברהם פורז:

	וזה יותר בטוח מהמכלים הגדולים האלה?

אלי פיימן:

	זה מנטרל את הסיכון.

היו"ר אברהם פורז:

	למה שלא תהיה חפירה?

אלי פיימן:

	זאת אופציה שקיימת. היא יוצרת בעיות בתפעול. כל הצוברים, כולל מה שנמצא בבתי הזיקוק, בקצ"א ובאשקלון נמצאים בשיטה הזאת.

אלי רונן:

	זה עומד בדרישות של פיקוד העורף.

גדעון דבי:

	סעיף 4(ב) מיותר.

היו"ר אברהם פורז:

	אתם מסכימים שהוא יימחק.

חגית אייזנמן:

	כן.

היו"ר אברהם פורז:

	סעיף 4(ב) נמחק.



אתי בנדלר:

	זה הוסף שנה שעברה כי חששת שאת כל הכמות המותרת יאחסנו במכל אחד.

היו"ר אברהם פורז:

	עזבו את זה.

גדעון גבי:

	בסעיף 4(א) אני מציע להוסיף את המילים "שאינם טמונים" אחרי המילים "במכלי אחסון".

חגית אייזנמן:

	זה כבר כתוב.

היו"ר אברהם פורז:

	הבקשה הזאת היא על המכלים הבלתי מוטמנים. על המוטמנים אתם לא מבקשים שום דבר. למה?

חגית אייזנמן:

	הכל מותנה במזכר הבנות עם החברות.

היו"ר אברהם פורז:

	תעשו גם פה מזכר הבנות.

חגית אייזנמן:

	לא כל מזכר ההבנות נכנס עדיין לתוקף. 

אלי רונן:

	במזכר ההבנות יש נקודה אחת פתוחה, וזה כל הנושא של עלות ההטמנה. זה נושא שנמצא בדיונים. יש עלות להטמנה הזאת. יש איזה שהוא דין ודברים מול החברות, לכן לא הכנסנו את זה לצו. כרגע אנחנו מדברים על הפחתה משמעותית של הכמויות.

היו"ר אברהם פורז:

	נכון לרגע זה, באופן משפטי, לגבי מכל מוטמן אין מגבלה סטטוטורית, רק ההבנות ביניכם לבינם? 

אלי רונן:

	אתה צודק.

דן צפריר:

	אם מפנים למזכר ההבנות, שזה איזה שהוא נספח אמורפי שאף אחד לא יודע איפה הוא נמצא, אז אין התחייבות להטמין על פי הצו.

היו"ר אברהם פורז:

	כתוב כאן מזכר הבנות?

אתי בנדלר:

	תראה את סעיף 7 לצו.

היו"ר אברהם פורז:

	זה חוקי?

גדעון דבי:

	לדעתי סעיף 7 מיותר, צריך לחזור לנוסח הקודם. יש מזכר הבנות מחייב. צריך להכניס אותו כאן לתקנות.

היו"ר אברהם פורז:

	אני חושב שהדרך הראויה היא להביא לפה את מזכר ההבנות ואת כלליו. האם אני יכול לקבוע בלי לראות את המסמך? זה לא הליך חקיקה ראוי. אנחנו לא יודעים מה דובר שם. האם אני טועה, גברת בנדלר?

אתי בנדלר:

	אני רואה את זה לראשונה עכשיו, אדוני היושב-ראש. זה נראה לי תמוה. 

היו"ר אברהם פורז:

	אנחנו נאשר את ההגבלה לגבי המכלים העיליים. לגבי המכלים המוטמנים תקחו את מזכר ההבנות, תהפכו אותו לתקנה ותביאו אותו אלינו. 

אתי בנדלר:

	לגבי המכלים העיליים יש את סעיף 6. השאלה היא אם אתה רוצה לאפשר חריגה ללא הגבלה לפי שיקול דעת של המנהל.

מיקי הרן:

	גם לפי דעתנו מזכר ההבנות היה צריך להיות חלק מהצו. אם מורידים את זה אז מה שנשאר זה רק ההורדה בכמות של פזגז. אמישראגז לא יורדת בכמות.

גדעון דבי:

	זה לא נכון.

מיקי הרן:

	זה נכון שהיא נשארת באותה כמות?

גדעון דבי:

	אנחנו מקטינים את הכמות.

מיקי הרן:
	
	זה לא משהו מהותי. מה שמקבלים פה במתנה זה לאחסן גז ללא ריח, שזה אחד הדברים המסוכנים ביותר. הכבאות ואנחנו מתנגדים לגז ללא ריח בפי-גלילות. אם מזכר ההבנות נכנס פנימה, אז יש לזה יתרון כי הוא מדבר על הטמנה, אבל אם הצו נשאר כמו שהוא ונותן להם להחזיק גז ללא ריח, לא מוטמן, אז מה עשינו? הורדנו את הכדור של פזגז, שזה חיובי, אבל זה לא מספיק.

אלי רונן:

	אני חולק על גברת הרן שטוענת שיש פה הישג לא משמעותי. העובדות מדברות בעד עצמן. זה שמקטינים את הכמות או את הפוטנציאל מ-1600 ל-180..

מיקי הרן:

	מחזיקים 1600 היום?

אלי רונן:

	הם גדלו ל-1600 ואנחנו הקטנו אותם ל-180. אל תבואי ותאמרי שזה זניח. לאמישרגז אחרי הצו הקודם היה 770. הקטנו אותם פה ב-60%.  הכמות של הגז ללא ריח היא הכמות המינימאלית שטוענות החברות שאיתה הן מסוגלות לתפקד על-מנת לספק אותו. במידה ואפשר להפעיל עוד לחץ ולהקטין, בבקשה, אני בעד.

מיקי הרן:

	או להטמין.

אלי רונן:

	אגב, הגל"ח מוכנס במזכר ההבנות.

מיקי הרן:

	אז תכתבו בצו שיטמינו את הגל"ח.

אלי רונן:

	זה מופיע במזכר ההבנות.

היו"ר אברהם פורז:

	שר התשתיות מציע לנו הצעה. אנחנו יכולים לאשר או לדחות. האם יש פה התקדמות? אם אנחנו לא מאשרים את זה אז אין מגבלה.

מיקי הרן:

	בצו הקודם..

אלי רונן:

	פג תוקפו של הצו הקודם.

מיקי הרן:

	אז תחדשו אותו.

היו"ר אברהם פורז:

	זה צו יותר טוב מהקודם או יותר רע?

מיקי הרן:

	בהיבט אחד כן, ובהיבט השני לא.

היו"ר אברהם פורז:

	ד"ר הרן, עצם העובדה שיש מגבלה זה דבר שמשפר את מצב הבטיחות. יכול להיות שההתקדמות לא מספקת, אבל אין לי כלים לא לאשר 180 ולאשר 160. אני חושב שכדאי לאשר את הצו.

מיקי הרן:

	השאלה היא אם לא כדאי שמשרד התשתיות יכניס כמה שינויים קטנים בצו.

היו"ר אברהם פורז:

	לכם במשרד לאיכות הסביבה יש כלים להתמודד עם המספרים? אתם יכולתם לבוא אלינו עם הצעה, למשל, שפזגז תרד ל120 במקום ל-180?

מיקי הרן:

	אנחנו אמרנו שצריך להטמין את זה בפי גלילות. זה דבר שנכנס במזכר ההבנות. אם זה היה חלק מהצו אז אני בעד. ברגע שמזכר ההבנות לא בפנים, אז מה עשינו?

היו"ר אברהם פורז:

	מה התוכנית שלכם? שהם יטמינו?

אלי רונן:

	אנחנו מתכוונים לפנות את האתר. ברגע שהצו הזה יאושר, החברות רואות את הדלת החוצה. 

היו"ר אברהם פורז:

	כשאתה אומר להם להיכנס להשקעות ולקבור בפי גלילות, אתה רומז להם שזה לא יזוז משם לעולם. עצם העובדה שאתה מסכים שהם יעשו שם מתקנים חדשים, אתה קורץ להם שאתה משלים עם המשך פעילות האתר. אחרת היית אומר להם להקטין את הכמויות, בלי להקים מתקן חדש. 

אלי רונן:

	במקביל לפעילות שאנחנו מבצעים, מינהל מקרקעי ישראל יושב עם החברות בצורה מאוד אינטנסיבית על-מנת לנסח הסכם להסדר המקרקעין. ברגע שיחתם הסכם המקרקעין, כל העסק הזה יצא לדרך. בוודאי ובוודאי אין למינהל מקרקעי ישראל אינטרס להנציח את החווה בפי-גלילות. התוכנית על פי לוחות הזמנים האופטימיים ביותר תאושר תוך סדר גודל של 7 שנים. בינתיים אנחנו רוצים להפחית את הסיכון. 

היו"ר אברהם פורז:

	למה 7 שנים? 

אלי רונן:

	אני מדבר על אישור תוכנית הבנייה של המינהל. להערכתי, סדר גודל של 3 שנים בשביל לפנות אותם משם. מדובר על עלות של 2 מיליון דולר להטמין. מחצית זה עבור המכלים, שזה ממילא החברות תיקחנה לאתר החלופי ברגע שיהיה. המחצית השנייה זה עבודות בשטח. אנחנו מדברים על סדר גודל של כמיליון דולר עבודות בשטח. על הנקודה הזאת יש מחלוקת. אנחנו נגיע להסכמה מול החברות מי יממן את זה.

היו"ר אברהם פורז:

	האם מקובל עליכם הערכות האלה?

גדעון דבי:

	זו הערכה נמוכה מאוד.

אלי רונן:

	אתם מדברים בשני קולות. זה לא רציני.

גדעון דבי:

	אני תומך.

היו"ר אברהם פורז:

	זה רציני שהולך להיות אתר חלופי בשנים הקרובות?

אלי רונן:

	יש לנו את השפד"ן. כולנו יודעים מה הסטטוס שלו. אנחנו נמצאים בשלב די מתקדם של התוכנית המפורטת. 

היו"ר אברהם פורז:

	זאת תוכנית שהופקדה?

אלי רונן:

	זאת תוכנית שאושרה על ידי הממשלה. 

היו"ר אברהם פורז:

	למה צריך תוכנית מפורטת?

אלי רונן:

	כדי להוציא היתרי בנייה אתה צריך תוכנית מפורטת. 

היו"ר אברהם פורז:

	מה, אתם רוצים את כל ההתנגדויות של ראשון לציון? 

אלי רונן:

	כנראה שאין לנו ברירה אלא לעבור את התהליך הזה.

אדוארד בלאו:

	אם צריך נעביר את זה בוועדה לפרוייקטים לאומיים. 

אלי רונן:

	האתר השני הוא אתר קצ"א, שהוא לא אתר חלופי אחד לאחד לפי-גלילות כי הוא מרוחק מאיזור המרכז. יש הגדלה של 1500 טון שתהיה מוכנה באוקטובר שנת 2002. החברות כבר נערכות לעניין הזה. היו שני אתרים נוספים שנבחנו. אחד זה ברנטיס והשני ביסודות. כנראה ששני האתרים האלה נופלים בגלל חיל האוויר ובגלל הצבא. האתר השלישי שנבחן זה אתר חלץ.

היו"ר אברהם פורז:

	זה לא פותר שום בעיה כי זה רחוק.

אלי רונן:

	הוא רחוק. יש עוד כמה מגבלות לגבי אתר חלץ. זה מה שיש על הפרק. במקביל פועלים בקריית-אתא על-מנת להטמין שם.

היו"ר אברהם פורז:

	זאת אומרת אתם רוצים לעשות במקום חווה אחת כמה חוות.

אלי רונן:

	כן. צריך לזכור שג'אלמה נסגרה.

היו"ר אברהם פורז:

	הגז עובר מהמכלים הגדולים בפי-גלילות למכלים הביתיים?

אלי רונן:

	או לצוברים או למכלים הביתיים.

היו"ר אברהם פורז:

	זה חייב להיות באיזור המרכז.

אלי רונן:

	כדי שלא נשנע את הגפ"מ. הסיכון בשינוע הגפ"מ הוא בלתי נסבל.



היו"ר אברהם פורז:

	אני מסכים. אין היום איזו טכנולוגיה שמאפשרת לקבור את זה ממש עמוק באדמה באתר הזה?

אלי רונן:

	יש טכנולוגיות כאלה.

היו"ר אברהם פורז:

	יש לי רושם שחיפוש אתר חלופי זאת משימה בלתי אפשרית.

אלי רונן:

	לפני שנה יצאה משלחת, יחד עם חברת תש"ן, כדי לבחון טכנולוגיות כאלה. יש טכנולוגיה כזאת במדינות אירופה. המגבלה היא העלות. צריך להטמין את הגפ"מ בעומק מאוד גדול. אם אתה לא מקים מתקן עם מאסה מספיק גדולה, אז אין כדאיות לעשות את כל הדבר הזה. 

היו"ר אברהם פורז:
	
	איזה עומק זה צריך להיות?

אלי רונן:

	עשרות מטרים. 

פנחס גידרמן:

	זה מתחיל להיות כלכלי בעשרות אלפי טונות. 

היו"ר אברהם פורז:

	האם אי אפשר להטמין כמות יותר קטנה פחות עמוק?

אלי רונן:

	אתה צריך להגיע לשכבת הסלע.

היו"ר אברהם פורז:

	מה יקרה אם שמים בטון בכמויות גדולות?

אלי רונן:

	זה צריך להיות סלע טבעי.

היו"ר אברהם פורז:

	יכול להיות שהפתרון האמיתי הוא להשלים עם הקיום של הדבר הזה ולטמון את זה באדמה.



מיקי הרן:

	הטמנה עילית היא מספיק בטוחה. זאת לא הבעיה.

היו"ר אברהם פורז:

	אז מה הבעיה?

מיקי הרן:

	בצו הזה צריך להיכנס נושא ההטמנה.

היו"ר אברהם פורז:

	אילו היינו אומרים שתוך תקופה מסויימת כל חוות פי-גלילות הופכת למוטמנת, זה היה בסדר מבחינתכם?

מיקי הרן:

	כן. 

היו"ר אברהם פורז:

	למה אתם לא הולכים על זה?

אלי רונן:

	אני מוכן שהמשרד לאיכות הסביבה יעמיד 2 מיליון דולר בשביל זה.

היו"ר אברהם פורז:

	צריכה להיות החלטה שזה נשאר שם. 

גדעון דבי:

	אדוני היושב-ראש, אנחנו מצהירים שאנחנו מוכנים להטמין על חשבוננו בתנאי שיתנו לנו להישאר. 

פנחס גידרמן:

	אנחנו התחייבנו בפני משרד התשתיות לשאוף להגיע לכמויות על פי הצו שחדל מלהיות לפני מספר חודשים. לפני שמדברים על הקטע של מילוי המכלים לצרכנים פרטיים, אנחנו צריכים את זה כבטן איחסון כי אין משהו אחר. פזגז ויתרה במסגרת מזכר ההבנות על היכולת התמרונית שלה. היא עברה למצב שבחורף היא צריכה לעבוד עם משהו כמו 360 טון גז ובקיץ עם 180 טון גז, שזה פחות או יותר יום וחצי עבודה. זה בלתי אפשרי כמעט. 

היו"ר אברהם פורז:

	איפה אתה מחזיק את זה עד שאתה מביא את זה לפי-גלילות?

פנחס גידרמן:

	לכן, אדוני, לא נוכל להישאר בפי-גלילות גם אם יתירו לנו. בכמויות האלה לא נוכל להישאר. 

היו"ר אברהם פורז:

	זה ברור. אם יאפשרו לך להטמין ויאפשרו לך להגדיל.

פנחס גידרמן:

	מזכר ההבנות מדבר על הטמנה של 400 טון, שיאפשר לנו את אותם 360 טון עבודה בחורף. אנחנו מאחסנים כרגע חלק מהגז בקצ"א. בחלק מהגז ויתרנו על המלאי שלנו, כלומר פגענו ביכולת התפעול האמיתית של החברה. 

היו"ר אברהם פורז:
	
	אז איך אתה חי?

פנחס גידרמן:

	קשה מאוד. אני מודה שיותר מכליות נוסעות בכבישים. אני הזהרתי, כתבתי, אמרתי, הבאתי חוות דעת של המומחה במדינה לנושא של תחבורה, וזה מונח בבית המשפט העליון. כל עוד לא יחליטו שאין גז במדינה לצרכנים - וזו זכות של כל אדם להשתמש בגז אם הוא רוצה - מישהו צריך לפתור את הבעיה הזאת. אי אפשר שמשרד ממשלתי אחד יזרוק את זה על השני ואנחנו באמצע עם הצרכנים שלנו. 

	יש את סיפור עלות ההטמנה. אני מסכים עם מה שאלי אמר, רק כשמדובר על 2 מיליון דולר לחברה, לא לאתר. אם נוכל להשתמש בצוברים האלה במקום אחר, ודאי שלא נצטרך לרכוש חדשים. על זה יש מחלוקת עם משרד התשתיות.  

היו"ר אברהם פורז:

	אתם טוענים שברגע שזה קבור באדמה זה בטוח?

פנחס גידרמן:

	כן. כך זה מקובל בעולם. זה דבר שהוא בטוח, שהוא ראוי. 

היו"ר אברהם פורז:

	בהנחה שזה בטוח, אפשר לקדם את הבנייה של רמת אביב ג' כך שתהיה יותר קרובה לאתר, או שצריך עדיין לשמור על המרחק הזה? מעבר לשאלה של הבטיחות, יש קטע עצום של קרקע במרכז הארץ..

פנחס גידרמן:

	פזגז היא לא בעלת הקרקע שם. 

היו"ר אברהם פורז:

	זה מנטרל במקום קריטי, במקום חשוב אלפי דונמים של קרקע.

אלי רונן:

	לכן צריך לפנות אותם.



פנחס גידרמן:
	
	אני מתאר לעצמי שמישהו כבר חשב על פיתוח האזור הזה ללא מכלי גז ודלק באזור. ככל שהדברים קשורים לפזגז, הטמנה עילית היא הטמנה בטוחה. הכמות שאנחנו הסכמנו לחיות איתה היא ויתור ענק מצידנו. יש לזה מחיר גם ברמה התפקודית וגם ברמה הכספית. מכליות קטנות שפעם לקחו גז בפי-גלילות יצטרכו לנסוע לאשדוד ואולי לקצ"א. אתם תראו הרבה מאוד מכליות קטנות של 6 טון ושל 8 טון, שבעבר לא נסעו את המרחקים האלה, נוסעות לחיפה או לקצ"א ואשקלון. שלא ייאמר שזה לא נאמר כי זה יהיה. זה בעצם מתחיל לקרות עכשיו כי אנחנו בירידת מלאים. 

אייל כספי:

	מבחינת בטיחות בזיקה לכיבוי אש, צריך לקבל החלטה בהולה, כי אנחנו נשענים עדיין על החלטת הממשלה משנת 1998. 

היו"ר אברהם פורז:

	יש שם גם דלק נוזלי?

אייל כספי:

	בטח. 

היו"ר אברהם פורז:

	מה אתם אומרים לגבי הדלק הנוזלי?

אלי רונן:

	גם הדלק הנוזלי צריך לצאת משם.

היו"ר אברהם פורז:

	לאן?

אלי רונן:

	יש כל מיני רעיונות לפי-גלילות, אבל הם מחכים שהמינהל יסיים את הסדר המקרקעין מולם. 

היו"ר אברהם פורז:

	זה בדור הנוכחי?

אלי רונן:

	זה יקרה. זה לא תהליך שיקח שנה. מאחר והמתחם הזה טומן בחובו הרבה מאוד מיליארדים של שקלים, אז העסק הזה לא פשוט. 

היו"ר אברהם פורז:

	בהנחה שהתוכנית של השפד"ן היתה מתממשת, היו מעבירים גם את הדלק לשם?

אלי רונן:

	לא, רק הגז. 

היו"ר אברהם פורז:

	מה עם הדלק?

אלי רונן:

	עם הדלק אין בעיה בטיחותית. ברגע שיגיעו להסדר מול חברת פי-גלילות, הדלק יתחלק בין החוות הקיימות.

חגית אייזנמן:

	הטענה של כיבוי אש היא שהקרבה בין גז לדלק יוצרת את הסיכון. 

אייל כספי:

	חייבים לקבל החלטה להטמין את זה בקרקע או לתקן את זה על סמך תקנים מקובלים, כי הסכנה היא יום-יומית.

אתי בנדלר:

	הנוסח כפי שמוצע בסעיף 6 איננו ראוי, כי הוא משאיר שיקול דעת רחב מאוד למנהל. אני מבקשת להפנות את תשומת ליבכם לסעיף 6 לצו הקודם, שתוקפו פג ב-1 למרץ שנה זו. הוא אמר ככה: "במקרים חריגים, רשאית החברה לבקש מאת המנהל אישור לאחסן גפ"מ בכמויות או לתקופות העולות על האמור בסעיפים 3-5. לעניין זה – מקרה חריג כל אחד מאלה;"

היו"ר אברהם פורז:

	אוקיי, נחזור לנוסח הקודם.

אתי בנדלר:

	כולל ההליך של הבקשה?

היו"ר אברהם פורז:

	כן. אני מציע למחוק את סעיף 7. תביאו לנו את מזכר ההבנות בתור תקנה נפרדת. זה לא חקיקה ראויה כשאומרים "אני מפנה אותך להסכם בין הצדדים". או שיש הסכם ביניכם והם יכבדו אותו, או שתיקחו את עיקרי מזכר ההבנות ותנסחו אותם. 

אדוארד בלאו:

	בשם משרד התשתיות אני מודיע לוועדה שהיועצים המשפטיים במשרד ישבו וינסחו כפי שביקשת. 

חגית אייזנמן:

	מזכר ההבנות מותנה בהסכם עם מינהל מקרקעי ישראל. לסעיף של ההפחתות ניתן תוקף מיידי, לכן הכנסנו אותו.



היו"ר אברהם פורז:

	יש משהו במזכר ההבנות שהוא בלתי תלוי בדברים אחרים?

אלי רונן:

	רק ההפחתות.

היו"ר אברהם פורז:

	הדברים האחרים מותנים במשהו נוסף?

חגית אייזנמן:

	כן.

היו"ר אברהם פורז:

	אז זה לא עניין של חוק, זה ביניכם ובינם. 

אדוארד בלאו:

	אנחנו נביא לכאן דברים מוגמרים. 

אתי בנדלר:

	מתי תתבהר התמונה מבחינתכם באופן שאפשר יהיה להתייחס למועדים?

היו"ר אברהם פורז:

	אני מוכן לקבוע ישיבה בעוד חודשיים, שבה נקבל מכם דיווח על ההתקדמות שלכם. אנחנו מאשרים את הצו בלי סעיף 7. כרגע רק הפחתנו את הכמויות. בעוד חודשיים, לפני צאת הכנסת לפגרה, נקיים דיון נוסף. מישהו צריך להחליט אחת משתיים: או שיש חלופה או שאין חלופה. אם יש חלופה, תאשרו אותה, תשלחו אותם לשם ותפנו את פי-גלילות. אם אין חלופה אמיתית, תנו להם לקבור את זה שם, ונגמר הסיפור. 

חיים תמם:

	יש פה סקר של הטווחים הסטריליים שצריכים להיות לפי כמויות. אם הכמות היא 1600,1800 אז הטווח צריך להיות 1000 מטר. אם יורדים בכמות מ1800 טון ל-500 טון, אז הטווח הוא 960 מטר, כלומר לא שינוי משמעותי. 	

היו"ר אברהם פורז:

	מה אתה רוצה שאני אעשה?

חיים תמם:

	כשמשאירים את המכלים עיליים הסיכון עדיין קיים.

היו"ר אברהם פורז:

	אבל הוא מוקטן.

חיים תמם:

	הוא מוקטן במידה מסויימת. גם פזגז וגם אמישראגז לא מקבלים אישור משירותי הכבאות.

פנחס גידרמן:

	הם מסרבים לתת לנו.

חיים תמם:

	כי המקום הזה מהווה סיכון ממשי.

היו"ר אברהם פורז:

	לחברות הגז יש שירות חיוני לציבור. אתה לא יכול להגיד להם "אתם מסוכנים", בלי לתת להם אתר חלופי. אנחנו מאשרים את הצו. בעוד חודשיים נזמן אתכם כדי שתדווחו לנו על ההתקדמות. תודה רבה.

הישיבה ננעלה בשעה 14:15

















	






























